Som folketingspolitiker møder man mange mennesker - nogle mere glamourøse end andre. Det kan Dansk Folkepartis Morten Marinus skrive under på. For da han i 2014 var en af dem, der kæmpede imod Folketingets beslutning om at lukke DR's Underholdningsorkester, kom han til at stå skulder ved skulder med en af dansk musiks "grand old men", Dario Campeotto, til en støttekoncert. - Det udviklede sig til, at jeg kom til at kommunikere lidt med Dario op til debatten det efterår af lukningen af orkesteret. Da vi nærmede os jul, mente Dario, at Marianne Jelved skulle have en hilsen fra ham for at minde hende om det, orkesteret skulle bruges til og blev brugt til. Så han indspillede en cd med Underholdningsorkesteret, fortæller Morten Marinus. Aftalen blev så, at Morten Marinus skulle komme og hente det færdige eksemplar af cd'en hos Dario Campeotto i privaten på Frederiksberg. - Og det endte med, at jeg stod og drak kaffe ved køkkenbordet med Dario Campeotto, mens vi stod og, ja, bagtalte Marianne Jelved lidt. Tænk, at man kan ende med det som folketingsmedlem. Det havde jeg ikke regnet med, men sjovt var det. Og Marianne Jelved fik faktisk cd'en overrakt i folketingssalen under en onsdagsspørgetid, slutter Morten Marinus.

Opsummering:
Bag låge nummer 22 i TV2 Nords lille julekalender finder vi Morten Marinus fra Dansk Folkeparti, som i 2014 blev gode venner med Dario Campeotto, mens de begge kæmpede for at bevare DR's Underholdningsorkester.